I. Serpera Yrvis

Serpera Yrvis (B1H1 - B1H2.5) teljes nevén Serpera Moerys Yllenor Yrvis

## Serpera Yrvis

Naszin Nadil első helytartója, később pedig Nadil Királyságának első törvényes uralkodója. A nyugati legendákban "Hajnalherceg" néven szerepel.

## Életrajza

II. Moerys Yrvis és Gwendine Dyse elsőszülött fia, a Kilenc Királyság (Meeros) trónjának várományosa. A Kilenc Kiráyság földjén jött világra, az Yrvis család ősi székhelyén, Sárkányfokon, 299-ben. Születésének körülményei mindmáig rejtélyesek. A legenda úgy tartja, Serpera születése a Mágia Korának kezdetét jelöli, ugyanis mellkasán a Hetek Pecsétjével született. A gyermeken születésétől fogva Oraqragna, a Hatodik Testvér átka ült: testén osztoznia kellett a félelmetes, ősi démon lepecsételt lelkével. Különös módon az átok eleinte inkább jótékonynak bizonyult, egy igen erős mágikus védőpajzsot biztosított a herceg számára. A valódi átok azonban hamar eluralkodott Serpera elméjén. Kamaszkorából több feljegyzett eset is ismeretes, amikor udvaroncokat, és udvarhölgyeket kínoztatott meg, puszta szórakozásból. Tanácsadói és tanítói több ízben hallották, ahogy a herceg hangját néha egy ismeretlen, mély, és távolinak tűnő suttogás váltotta fel. Éjszakánként órákig lehetett hallani Serpera üvöltését a királyi palota hálókörletéből, de hiába siettek a segítségére: képtelenek voltak belépni a szobába. A környező erdőkben különös lények kezdtek megjelenni, a városból, és a szomszédos falukból sorra tűntek el emberek. Édesapja, az uralkodó tehetetlenségében (félve a lázadástól) száműzetésbe küldte elsőszülött fiát, így a trón utód nélkül maradt, s ez rövidesen az Yrvis-ház évszázados uralkodásának végéhez vezetett. A Casterlam és Mondredd-ház, Serpera herceg távozását követően fellázadtak a trón ellen. II. Moerys-t fiának kitoloncolása után nem sokkal detronizálták, majd népgyűlés előtt kivégezték, a királyi család többi tagjával egyetemben.

## Naszin Nadilba érkezése

Serpera eközben, mit sem tudva családja sorsáról, maroknyi testőrségével, lovagmesterével és tanítójával áthajózott a Belső Tengeren. A Keleti Uradalmak (Mephyr) földjén keresett menedéket, Quiniscus városában. A város akkori helytartója, Odzhín-Gín-Gamel kézségesen befogadta a herceget és küldöttségét. Serpera az elkövetkezendő hat hónapot itt töltötte, távol mindentől, és mindenkitől akit ismert, egyszerű nemesként. Az apja elleni lázadás híre azonban hamar utolérte a fiút, s ezzel együtt az ő élete is veszélybe került. Egy éjszaka, kíséretét hátrahagyva, kevés holmival megszökött a quiniscusi helytartó házából, és útra kelt, hogy felkeresse a Hajnal Szabad Városait. Nadilion vidékére érve csatlakozott a Naszin Nadil (nilkú - Hajnalváros) tornyának romjain új várost építő vándorokhoz. Megmagyarázhatatlan körülmények között emlékeinek egy részét vándorútja során elveszítette, így a néphez való csatlakozása is rejtélyes körülmények között zajlott. Valószínűleg a démonpecsét így reagált a keleti vidékek erős mágikus kisugárzására. Imrahil, a vándorokat vezető mágus észlelte Serpera különleges jelenlétét, mely hamar felkeltette érdeklődését.

## Megválasztása és Uralkodása

A herceg a nép előtt tett fogadalmát követően elindult a vándornép első királyválasztásán, mely során három uralkodói próbát kellett kiállnia. Politikai és retorikai tapasztalat terén előnyben volt versenytársaihoz képest, nemesi származása itt csillant meg először igazán.

Próbáit kiállva, a királyválasztás éjszakáján párbajban legyőzte utolsó konkurensét, s így kiérdemelte a helytartói, trónvárományosi címet.

Törvénykönyvének kibocsátásakor hivatalosan is felvette a királyi címet, ám ezt ekkor még a nadili tanács nem ismerte el.

A Farkaskór kitörésekor ő maga is megfertőződött egy ütközetben, aminek következtében majdnem elveszítette uralkodói címét, de tanácsa kitartott mellette. Személyesen felelős Jurij és Gordon, a két messze földön híres törp kereskedő és kalandor haláláért. Teliholdkor, farkas formájának teljes erejével nekirontott saját kastélya éjszakai őrjáratának. Későbbi feljegyzésekből tudjuk, hogy a király sosem bocsátotta meg magának felelőtlenségét.

Meriva, a Fehér Úrnő rémuralmakor bátran, és kitartóan vezette népét harcba az elnyomó hatalom ellen, ezzel elnyerve a nép bizalmát, és odaadó szeretetét. Győzelmüket követően Serpera Yrvis hivatalosan is királlyá vált.

## Halála

A király a rémuralom leverését követően feleségül vette Ninielt, a Kellanved hercegnőt, remélve, hogy házasságával véget vet a házaik közötti hosszú évtizedekig elnyúló ellenségeskedésnek. A király szerelemből házasodott, s ideig-óráig boldogságát is megtalálta. Niniel szintén a Farkaskór áldozata volt, s így együtt igyekeztek gyógyírt találni betegségükre. A király udvari mágusa, Imrahil segítségével később képes volt kigyógyulni a fertőzésből, de ez a varázslat borzasztó következményekkel járt. Oraqragna pecsétje, valamint a fertőzést eltörlő varázslat erejétől Serpera súlyosan legyengült. Félholt állapotában teljesen védtelen volt. Felesége, Niniel, családja ősi kardjával, az Esmaellel a várudvaron tett sétája közben gyilkolta meg a királyt, keresztülszúrva az uralkodó szívét. A holttestből áradó mágikus energia azonban befogadhatatlan volt a környezet számára, így Nadilion vidéke, s az Első Birodalom földje fokozatosan rohadni, romlani kezdett. A király teste sokáig temetetlenül hevert a vár romjai alatt.

## Emlékezete

I. Serpera Yrvis törvénykönyve mindmáig a Birodalmi Könyvtár levéltárának részét képezi, és minden aspiráló uralkodónak kötelező olvasmány.

Pallosa, az Éjszív, a Fehér Úrnő rémuralmát követően rejtélyesen eltűnt, máig sokan indulnak keresésére - hiába.

A testében lakozó démont egy naszini boszorkánymester később rászabadította a királyságra, ezzel rövid időre teljes káoszba taszítva Naszin Nadilt.

Fia, Gideon, sok évvel később Naszin Nadil helytartójává vált. A szóbeszéd szerint fogságban halt meg, valódi sorsa ismeretlen.